b'\n_START_ARTICLE_\nOtto Hepoaho\n_START_PARAGRAPH_\nOtto Hepoaho (20. helmikuuta 1874 K\xc3\xa4rs\xc3\xa4m\xc3\xa4ki \xe2\x80\x93 4. huhtikuuta 1928 Piippola) oli suomalainen maastohiiht\xc3\xa4j\xc3\xa4 joka voitti vuonna 1901 Pohjoismaisten kisojen 60 kilometrin hiihdon Tukholmassa._NEWLINE_Hepoaho toimi 1900-luvun alussa tukinuiton p\xc3\xa4\xc3\xa4llysmiehen\xc3\xa4. H\xc3\xa4n muutti vuoden 1910 tienoilla Piippolaan ja toimi siell\xc3\xa4 kauppiaana. Hepoaho oli mukana urheiluel\xc3\xa4m\xc3\xa4ss\xc3\xa4 viel\xc3\xa4 my\xc3\xb6hemm\xc3\xa4ll\xc3\xa4kin i\xc3\xa4ll\xc3\xa4 ja saavutti tuloksia yleisurheilussa. Syksyll\xc3\xa4 1917 Hepoaho oli perustamassa suojeluskuntaa Piippolaan ja h\xc3\xa4n haki tammikuun alussa 1918 hevosilla asekuormia Pietarsaaren ja Kokkolan saaristoista ja toi niit\xc3\xa4 sis\xc3\xa4maan kautta Oulun, Nivalan ja Piippolan suojeluskunnille. Suomen sis\xc3\xa4llissodan alettua Hepoaho osallistui Oulun taisteluun ja toimi sitten Piippolan suojeluskunnan p\xc3\xa4\xc3\xa4llikk\xc3\xb6n\xc3\xa4.'